હાર્દિક પટેલે જિજ્ઞેશ મેવાણીને આપી અંગત સલાહ
You are here :HOME >> NEWS >> GUJARAT >> હાર્દિક પટેલે જિજ્ઞેશ મેવાણીને આપી અંગત સલાહ
પાટીદાર નેતાએ કહ્યું કે આંદોલનકારીની જ બોલી વાપરવી હોય તો રાજકારણ છોડી દો, બાકી રાજકીય ગરિમા જળવાય એનું ધ્યાન રાખો
પાટીદાર અનામત આંદોલને હાર્દિક પટેલને ખરેખર મૅચ્યૉર્ડ બનાવવાનું કામ કર્યું છે, જેનો વધુ એક પુરાવો ગઈ કાલે તેણે આપ્યો હતો. હાર્દિક પટેલે પોતાના મિત્ર અને પાટીદાર અનામત આંદોલનને ટેકો જાહેર કરી ચૂકેલા ગુજરાતના વિધાનસભ્ય અને દલિત નેતા જિજ્ઞેશ મેવાણીને પોતાની ભાષા પર કાબૂ લાવવા માટે સલાહ આપતાં કહ્યું હતું કે 'હવે તમે વિધાનસભ્ય છો, આંદોલનકારી નહીં; એટલે ભાષા પણ એવી જ વાપરવી જોઈએ. એ પછી પણ જો આંદોલનકારીની જ બોલી વાપરવી હોય તો રાજકારણ છોડી દો. બાકી જ્યાં સુધી સક્રિય રાજકારણમાં છો ત્યાં સુધી રાજકીય ગરિમા જળવાય એનું ધ્યાન રાખો.'
જિજ્ઞેશ મેવાણી વારંવાર અસભ્ય ભાષાનો ઉપયોગ કરવા માટે હવે કુખ્યાત થઈ ગયા છે. નરેન્દ્ર મોદી બુઢ્ઢા થઈ ગયા છે અને તેમણે તો હાડકાં ગાળવા હિમાલયમાં જવું જોઈએ એવું સ્ટેટમેન્ટ કર્યા પછી જિજ્ઞેશ મેવાણીએ આવાં જ વિધાનો એકધારાં ચાલુ રાખ્યાં છે. હાર્દિક પટેલે કહ્યું હતું કે 'આંદોલન દરમ્યાન તમે કોઈને કંઈ પણ કહો એ ચાલે કે પછી એક વાર માન્ય રહી જાય, પણ તમે જ્યારે પૉલિટિક્સમાં આવી ગયા હો ત્યારે તમારે તમારા સિનિયરોનું ધ્યાન રાખવું જોઈએ. જિજ્ઞેશભાઈએ આ વાતની કાળજી રાખવાની જરૂર છે. તેઓ સાચું બોલતા હોય તો પણ તેમણે સમજી-વિચારીને શબ્દો વાપરવા જોઈએ. આમ જ જો તે પોતાનાં સ્ટેટમેન્ટ્સ ચાલુ રાખશે તો કોઈ વખત પોતાની જીભને કારણે એ જ આચારસંહિતામાં ફસાઈ જશે અને કાં તો લોકોને તેમની વાત વાણી-વિલાસ જેવી લાગવા માંડશે. હવે ચૂંટણી પૂરી થઈ ગઈ છે. હવે તાળીઓ પાડે એવાં વાક્યો નથી બોલવાનાં, હવે તાળીઓ પડે એવાં કામો કરવાનાં છે.'